Med en 3-2-sejr i Aalborg søndag eftermiddag står Odense Bulldogs med det ene ben i DM-finalen i ishockey. Sejren var fynboernes anden i to semifinalekampe, og nu er AaB under voldsomt pres, hvis de skal gøre sig nogen forhåbninger om at optræde i finaleserien i denne sæson. Rob Ricci blev den store helt for Odense, da canadieren scorede samtlige tre Bulldogs-mål. Dermed lykkedes det ikke for AaB at gøre søndagen helt perfekt. Tidligere på dagen havde kampen ellers fået en vellykket optakt, da det blev officielt, at ishockeysporten fortsætter på eliteniveau i Aalborg, selv om AaB ellers har meddelt, at klubben trækker sig ud. Under navnet Aalborg Ishockey skal klubben køre videre, som om intet var hændt, og dermed er et traditionelt ishockeycentrum i Danmark reddet. På isen lykkedes det imidlertid ikke spillerne at fortsætte festen i en af de sidste kampe under navnet AaB. Bjarke Møller og Robin Bergman fik reduceret to gange, men nordjyderne nåede aldrig helt op, og nu tegner det til fynsk finaledeltagelse.

Referat:
Odense vandt også den anden semifinale mod AaB og er godt på vej mod DM-finalen i ishockey.